b'\n_START_ARTICLE_\nTrusted Computing\n_START_PARAGRAPH_\nTrusted Computing (TC), v dobesednem prevodu \xc2\xbbzaupanja vredno, verodostojno ra\xc4\x8dunalni\xc5\xa1tvo\xc2\xab, je novonastala tehnologija, ki jo razvija Trusted Computing Group (TCG). Cilj te tehnologije je ustvariti zanesljivej\xc5\xa1e ra\xc4\x8dunalnike z uporabo ustrezne strojne in programske opreme, ki bi dovoljevala le delovanje kot si ga je zamislil proizvajalec. Termin izhaja iz besede \xc2\xbbtrust\xc2\xab\xc2\xa0(zaupanje, odgovornost) in ne pomeni zanesljivosti z vidika uporabnika, ampak z vidika proizvajalca. Naprave s to tehnologijo bodo lahko ne samo varovale opremo pred ne\xc5\xbeelenimi spremembami, ampak tudi postavile nekatere omejitve, ki so neugodne za neodvisne proizvajalce programske opreme. TC podpirajo najve\xc4\x8dji proizvajalci, svetovno znana podjetja, kot so AMD, HP, IBM, Intel, Microsoft in Sun, ki TC predstavljajo kot podlago za izdelavo zanesljivej\xc5\xa1ih ra\xc4\x8dunalnikov, manj ob\xc4\x8dutljivih za viruse in drugo \xc5\xa1kodljivo programsko opremo. Tehnologijo podpira tudi ameri\xc5\xa1ka vojska, ki kupuje izklju\xc4\x8dno opremo, opremljeno s tehnologijo TC._NEWLINE_Kritiki TC prihajajo predvsem iz tabora razvijalcev proste programske opreme (free software) in odprte kode (open source), ki menijo, da bi lahko proizvajalci s to tehnologijo postavljali nelegitimne omejitve. Glavni razlog za kritiko nekaterih ekspertov je, da naj bi tehnologija TC proizvajalcem strojne in programske opreme omogo\xc4\x8dila  kontrolo ra\xc4\x8dunalni\xc5\xa1kih sistemov ter s tem omogo\xc4\x8dila zbiranje podatkov o obna\xc5\xa1anju uporabikov, poleg tega pa bi tudi ogrozili konkurenco med proizvajalci programske opreme, vklju\xc4\x8dno z odprtokodno.'